Diari Oficial de la Generalitat Valenciana


Sumari del DOGV 9438, del 29-09-2022 (2022/8584)

RESOLUCIÓ de 19 de maig de 2022, del director general de Qualitat i Educació Ambiental, per la qual es formula la declaració d'impacte ambiental del projecte autorització ambiental integrada d'una planta de tractament de residus industrials (perillosos i no perillosos), al carrer del Mas del Penyot, número 1, carrer del Mas d'Alagó, número 2, polígon industrial l'Alter, carrer dels Gremis, número 28-28A, del terme municipal d'Alcàsser (València). Expedient: (2127417) 126/6528-HQO.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9438

Data del DOGV
:   29-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8584


Data del document
:   19-05-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alcàsser
    * impacte ambiental

RESOLUCIÓ de 19 de maig de 2022, del director general de Qualitat i Educació Ambiental, per la qual es formula la declaració d'impacte ambiental del projecte autorització ambiental integrada d'una planta de tractament de residus industrials (perillosos i no perillosos), al carrer del Mas del Penyot, número 1, carrer del Mas d'Alagó, número 2, polígon industrial l'Alter, carrer dels Gremis, número 28-28A, del terme municipal d'Alcàsser (València). Expedient: (2127417) 126/6681-JRU. [2022/8584]  
«Declaració d'impacte ambiental  
Expedient: (2127417) 126/5230-MFL.  
Títol: Autorització ambiental integrada d'una planta de tractament de residus industrials (perillosos i no perillosos).  
Promotor: Ambeco Servicios Medioambientales, SL.  
Òrgan substantiu: Direcció General de Qualitat i Educació Ambiental.  
Ref. Òrgan substantiu: 060/20 IPPC.  
Localització: Polígon industrial l'Alter, carrer dels Gremis, núm. 28-28A, del terme municipal d'Alcàsser (València).  
NIMA: 1605565342.  
  
Antecedents  
Ambeco Servicios Medioambientales, SL, explota una indústria dedicada a la recollida, transport, emmagatzematge temporal, tractament i valorització de residus industrials perillosos i no perillosos, al terme municipal d'Alcàsser, a la província de València.  
La mercantil disposa de declaració d'impacte ambiental favorable condicionada, mitjançant resolució del director general de Medi Natural i d'Avaluació Ambiental, amb data 11 de juny de 2018, per a un centre de transferència i valorització de residus industrials, situat al carrer dels Gremis, núm. 28 (Expedient 107/9089-BSB).  
La instal·lació compta amb llicència ambiental per al desenvolupament de la seua activitat i les corresponents autoritzacions administratives sectorials per a la gestió i tractament de residus.  
  
Descripció del projecte  
La instal·lació existeix i està en funcionament, i com a conseqüència de l'increment de la capacitat de tractament d'aigües residuals industrials (residus líquids perillosos i d'altres de no perillosos), la mercantil incorpora una nova nau industrial per al desenvolupament de l'activitat que és límitrofa a la nau actual, en la qual desenvoluparà línies de tractament i/o valorització per a una gran varietat de residus líquids, mitjançant operacions de tractament fisicoquímic i implantarà una nova línia d'evapocondensació per al tractament de residus. Es realitzarà la gestió integral de residus industrials, procedents tant d'empreses privades com de públiques (incloent-hi ecoparcs municipals) i de diferents sectors industrials.  
La instal·lació exerceix la seua activitat en la nau número 28, amb una superfície de 580 m², es realitza tot el procés productiu a l'interior de la instal·lació. Els diferents processos de valorització que es desenvolupen i es mantenen sense canvis en la instal·lació actual són: preparació per a la valorització d'envasos metàl·lics i plàstics contaminats i valorització de draps/absorbents orgànics contaminats, residus inorgànics contaminats, filtres d'oli/combustible, residus inflamables, reactius laboratori/productes químics caducats, residus sanitaris grup IV, líquids/aigües contaminades, residus municipals (ecoparcs), residus elèctrics i electrònics i residus metàl·lics (fèrrics i no fèrrics).  
  
La instal·lació augmentarà notablement la quantitat de residus que gestionarà (incrementarà la capacitat d'emmagatzematge i de tractament, tant de residus perillosos com de no perillosos), principalment s'ampliarà el procés de tractament d'eliminació fisicoquímic (operació D9) i s'implementarà la tècnica d'evapocondensació, mitjançant un sistema de compressió mecànica de vapor (CMV) que donarà lloc a noves línies de valorització. Es tracta d'una modificació de les característiques o del funcionament de l'activitat que implicarà que s'arriben als llindars de capacitat establits en l'annex I de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per tant, canviarà d'instrument d'intervenció administrativa ambiental, passarà de llicència ambiental a autorització ambiental integrada, tal com estableix la disposició addicional sisena (canvi de règim d'intervenció administrativa ambiental aplicable) de l'esmentada llei.  
  
L'establiment industrial estarà constituït per dues naus industrials, una que disposa de llicència ambiental (nau 28) i una altra de limítrof que s'annexa (nau 28A), per a l'ampliació de la capacitat de gestió de residus (emmagatzematge, valorització i/o eliminació), amb una superfície de 698 m², sent la superfície total construïda de 1.278 m², ambdues disposen de patis anteriors i posteriors de superfície total de 262 m². Les naus estaran comunicades interiorment i sectoritzades des del punt de vista de protecció contra incendis i cadascuna compta amb dos accessos independents.  
El certificat de compatibilitat urbanística, emés el 5 de novembre de 2019, exposa que el local en el qual es pretén situar l'activitat (carrer del Gremis, 28 i 28A) està emplaçat en sòl urbà industrial i l'activitat és compatible amb el planejament d'Alcàsser.  
Es tracta d'una ampliació de les actuals instal·lacions, que implementarà millores en el tractament fisicoquímic. S'instal·larà un equip d'evaporació per a realitzar un tractament complementari (tractament de determinades aigües i líquids industrials contaminats, que a causa de la seua complexitat no poden ser tractats amb un procés fisicoquímic), mantenint l'activitat desenvolupada en la nau inicial i ampliant la capacitat de tractament per a aigües industrials i els equips en la nau que s'hi annexa. Per als nous equips de tractament fisicoquímic, s'instal·len: cinc depòsits d'emmagatzematge, dos reactors, una torre de rentada de gasos (scrubber), una bassa de descàrrega, un filtre premsa (separa mitjançant filtració els efluents depurats del tractament fisicoquímic i els llots resultants del procés de filtropremsat) i l'evaporador s'instal·larà en una fase posterior com a tractament terciari de les aigües i/o per a complementar el tractament fisicoquímic d'aigües que puguen presentar majors nivells de conductivitat, a més d'un lavabo i un laboratori d'anàlisi. L'evapocondensador ampliarà el rang de possibles aigües a tractar, a fi de millorar el tractament d'aigües amb major càrrega contaminant. Es tracta d'un equip compacte, que es connectarà a l'scrubber de rentada humida de gasos per a controlar i tractar les possibles emissions generades.  
S'han previst tres grups de tractaments per a obtindre una depuració dels efluents: físic, fisicoquímic i tractament per evaporació.  
  
El tractament físic tracta les aigües i líquids amb presència d'olis i greixos minerals. Els residus líquids per a tractar seran processats en un equip decantador-separador d'hidrocarburs; es durà a terme en la nau 28. Una vegada comprovada la idoneïtat del tractament, es realitza l'abocament a la xarxa de sanejament municipal, si no ho compleix, se sotmetrà al tractament fisicoquímic.  
Els altres dos tractaments es realitzaran en la nau que s'amplia (nau 28A):  
El tractament fisicoquímic tracta les aigües i líquids (aigües amb tinys, coles, emulsió de talls, aigües amb tensioactius, solucions àcides, solucions bàsiques, etc.),  
 mitjançant la utilització de dos reactors químics de volum màxim de 45.000 litres. Cadascun dels reactors compta en la seua part superior amb un agitador elèctric que homogeniza els líquids continguts i es duen a terme les reaccions de neutralització, amb l'addicció de neutralitzadors, coagulants i floculants per a l'eliminació de la càrrega contaminant. Se segueixen les etapes següents en el procés de depuració: recepció, anàlisi, caracterització i verificació, desbastament i cribratge, homogeneïtzació, ajust del pH i addició de reactius, coagulació, floculació, decantació o flotació, filtropremsat, caracterització i anàlisi de l'efluent i l'última fase és l'abocament, o si el resultat no és l'adequat, el cabal depurat s'haurà de sotmetre al procés d'evapocondensació o retirat a una altra planta externa per al seu tractament. Per a aquest tractament es disposa d'una bassa de descàrrega, tres depòsits d'emmagatzematge de líquids alcalins, dos depòsits d'emmagatzematge d'aigües depurades, dos depòsits-reactor químic i un filtre premsa.  
Per a reduir la quantitat de llots que es genera en el procés fisicoquímic, s'ha disposat un filtre premsa a l'eixida del tractament d'aigües contaminades, que permet incrementar el grau de compactació del llot; d'aquesta manera s'obté el llot en forma de coca sòlida i es redueix la humitat, que seran retirats pel gestor autoritzat. L'efluent depurat extret serà bombat a un tanc d'emmagatzematge de 32 m³, i posteriorment, serà abocat a la xarxa de sanejament municipal.  
El tractament per evaporació-condensació es realitzarà mitjançant la compressió mecànica del vapor (CMV), a través d'un evapocondensador per al tractament de determinades aigües i líquids contaminats de major complexitat (aigües amb fitosanitaris, aigües amb alta conductivitat, aigües amb metalls pesants, líquids refrigerants, salmorres, etc.). Es tracta d'un equip compacte que s'ha de situar al costat dels reactors de tractament d'aigües. La funció principal de l'evaporador és concentrar un residu fins al punt de saturació, en alguns casos s'arribarà al residu sec (5 % aigua); els avantatges d'aquest equip són principalment: reducció del volum del residu líquid a tractar, concentració de residus corrosius o altament tòxics, reutilització de l'aigua recuperada (es tracta d'una aigua destil·lada que s'utilitzarà per a la línia de rentada d'envasos i neteja d'equips), es tracta d'un estalvi d'aigua de la instal·lació.  
  
Els subproductes i residus obtinguts del procés productiu de la instal·lació seran retirats pel gestor autoritzat.  
Segons la documentació aportada actualment en la nau que disposa de llicència ambiental, la capacitat de tractament és de 9.280 t/any, i amb l'ampliació proposada, la capacitat de tractament total serà de 42.520 t/any. Es desglossa la capacitat total de la instal·lació per tipus de residus i per cadascun dels processos de tractament.  
Residus perillosos:  
Emmagatzematge, classificació i condicionament, 170 tones.  
Preparació per a la valorització d'envasos metàl·lics i de plàstic. 205 t/any.  
Tractament fisicoquímic (eliminació D9), 19.800 t/any.  
Evapocondensació (valorització R5-R11), 4.565 t/any.  
Resta de línies de valorització, 2.730 t/any.  
La capacitat màxima de tractament per a residus perillosos és de 27.300 t/any.  
Residus perillosos:  
Emmagatzematge, classificació i condicionament, 150 tones.  
Preparació per a la valorització d'envasos metàl·lics i de plàstic, 205 t/.  
Tractament fisicoquímic (eliminació D9), 12.285 t/any.  
Resta de línies de valorització, 2.730 t/any.  
La capacitat màxima de tractament per a residus perillosos és de 15.220 t/any.  
  
Tramitació administrativa  
Amb data 28 de gener de 2020, va tindre entrada en el Servei d'Avaluació d'Impacte Ambiental (òrgan ambiental), un escrit d'Ambeco Servicios Medioambientales, SL, en el qual se sol·licita un pronunciament sobre l'ampliació de la instal·lació proposada, si aquesta pot emparar-se en la declaració d'impacte ambiental (DIA), emesa l'11 de juny de 2018, o requereix d'una modificació o ampliació de l'existent. La documentació aportada és una memòria tècnica de l'ampliació proposada.  
Amb data 11 de juny de 2020, l'òrgan ambiental remet un ofici al promotor i al Servei de Prevenció i Control Integrat de la Contaminació (òrgan substantiu), en el qual comunica que la nova instal·lació amb totes les seues operacions associades requereix ser sotmesa a un nou procediment d'avaluació d'impacte ambiental ordinària.  
Amb data 19 de novembre de 2020, l'òrgan substantiu, remet un ofici en el qual sol·licita l'adequació de la documentació i la declaració d'impacte ambiental. Adjunta a l'ofici l'estudi d'impacte ambiental, projecte bàsic de l'autorització ambiental integrada, memòria i quadre resum de les MTD i fitxes CAPCA.  
Comunica el resultat de la informació pública, sense que s'hagen presentat al·legacions al projecte.  
Amb data 10 de novembre de 2021, l'òrgan substantiu, remet un ofici i adjunta els informes sol·licitats en el tràmit substantiu, i sol·licita la formulació de la declaració d'impacte ambiental.  
Consultes realitzades per l'òrgan substantiu i informes  
En la documentació aportada per l'òrgan substantiu consten els informes següents:  
1. Informe del Servei Territorial d'Indústria i Energia de València, emés el 2 de febrer de 2021, en el qual s'indica que una vegada s'executen les instal·lacions i abans de la seua posada en servei, el titular haurà de presentar la documentació reglamentària a fi de legalitzar les instal·lacions.  
2. Informe favorable de l'Ajuntament d'Alcàsser, emés el 16 de març de 2021.  
3. Informe sobre la suficiència i idoneïtat de la documentació del Servei de Lluita Contra el Canvi Climàtic i Protecció de l'Atmosfera, emés l'1 d'abril de 2021, el qual fa referència als valors límits i controls reglamentaris, condicions de mostreig, autocontrols, soroll i quan l'òrgan competent ho considere necessari, podrà requerir al titular de la instal·lació la realització d'un Pla de gestió d'olors o una avaluació de la molèstia per olors.  
4. Informe emés el 26 d'abril de 2021 per EPSAR, amb el condicionat següent:  
- La qualitat dels abocaments ha de garantir el compliment de l'article 8 del Reial decret 509/1996, així com les ordenances municipals d'abocament aplicables, i en conseqüència, garantir les condicions imposades per les normatives que estiguen vigents en aquestes matèries en cada moment.  
Les aigües residuals generades no hauran d'impedir el compliment dels objectius de qualitat fixats en l'autorització d'abocament a domini públic hidràulic emesa per la confederació hidrogràfica corresponent per a l'EDAR receptora d'aquestes.  
- Es tracta d'una activitat en la qual es poden generar abocaments amb alta càrrega contaminant, es recomana que l'empresa duga a terme els autocontrols a fi de justificar el compliment dels límits.  
5. L'Informe favorable condicionat de la Confederació Hidrogràfica del Xúquer exposa que segons la documentació aportada la instal·lació no requereix autorització d'abocament d'aquest organisme per justificar una gestió de les aigües residuals que no genera abocament a domini públic hidràulic, i s'emet un informe condicionat al compliment de les prescripcions següents: haurà de constar en l'expedient el certificat de connexió i acceptació dels abocaments d'aigües residuals sanitàries, industrials i pluvials, emés pel titular de la xarxa de sanejament, en el qual figure la depuradora de destí. També haurà de constar el certificat d'impermeabilitat i estanquitat dels depòsits d'aigües residuals industrials existents en la instal·lació. El titular de la instal·lació portarà un adequat manteniment de les basses d'acumulació, de manera que quede assegurada la seua impermeabilitat i estanquitat al llarg del temps. En la línia o línies d'aigua de l'activitat susceptibles de generar abocaments d'aigües residuals no haurà d'haver-hi cap sistema d'alleujament capaç de generar abocament per qualsevol mitjà i periodicitat, a domini públic hidràulic.  
  
Consideracions ambientals  
L'establiment se situa en un polígon industrial que limita amb el nucli urbà d'Alcàsser. Disposa de bons accessos amb les xarxes de transport següents: a l'oest, l'autovia del Mediterrani A-7, i a l'est, la V-31, i limita al nord i al sud amb parcel·les rurals dedicades al cultiu (ús agrícola). No hi ha espais naturals protegits ni elements naturals d'interés en les proximitats de la instal·lació.  
L'estudi d'impacte ambiental preveu mesures preventives i correctores en situació de funcionament i en situacions anormals d'emergència, com és el sistema de contenció de vessaments, sistema de gestió de residus. Considera els impactes produïts per la instal·lació durant la seua explotació i cessament de l'activitat. Planteja possibles alternatives i també preveu que les operacions de tractament s'ajusten a les MTD a aplicar en la instal·lació.  
Quant al possible impacte de les emissions atmosfèriques, s'ha instal·lat una torre de rentada de gasos (scrubber). És un sistema de depuració que neutralitza els gasos àcids i elimina substàncies nocives generades en els reactors químics i en l'evapocondensador. L'eixida de gasos depurats es canalitzarà a l'exterior mitjançant un focus homologat.  
  
La documentació aporta una auditoria acústica realitzada el 18 d'octubre de 2019, en la qual s'indica que l'horari de funcionament de l'activitat és diürn i que la generació de soroll de l'establiment, en ple funcionament, aconsegueix valors inferiors als establits en la normativa vigent en matèria de soroll.  
Quant al risc d'accidents per a la quantitat i tipologia de substàncies emmagatzemades en la instal·lació, l'estudi d'impacte ambiental exposa que no és aplicable el Reial decret 840/2015, de 21 de setembre, pel qual s'aproven mesures de control dels riscos inherents als accidents greus en els quals intervinguen substàncies perilloses. El projecte bàsic d'autorització ambiental integrada incorpora un pla d'autoprotecció.  
  
El sòl de totes dues naus està pavimentat mitjançant una sola de formigó armat i esquerdejat, amb una grossària entre 10 i 15 cm, mentre que en les zones on s'han disposat els depòsits d'emmagatzematge de líquids, la sola és de formigó armat amb una grossària de 40 cm, i com a mesura correctora s'ha proposat la construcció de cubetes de retenció al voltant dels depòsits i dels dos reactors químics instal·lats, així com la construcció d'una bassa subterrània per a la descàrrega d'efluents a granel de capacitat de 25 m³ de formigó armat i impermeabilitzada interiorment. Davant la possibilitat de vessaments accidentals originats a l'interior de la nova nau, aquest compta amb una mesura preventiva que és la disposició de guals sobreelevats de tipus «llom de bou» en els accessos.  
L'aigua prové de la xarxa de proveïment municipal i és utilitzada per a l'ús sanitari, instal·lació contra incendis, llavat d'envasos i equips de la planta (es preveu consum mínim). Es té previst poder reutilitzar part de l'aigua tractada per a l'ús intern de la instal·lació (rentada d'envasos i equips), principalment la procedent del sistema d'evapocondensació i s'emprarà també per a la preparació de la lletada de calç i de solucions polielectrolítiques. S'estima que amb aquesta mesura el consum final d'aigua de la xarxa estaria entre els 100-150 m³/any.  
  
La xarxa d'aigües sanitàries, que són les originades en els lavabos, dutxes i laboratori, són evacuades a la xarxa de sanejament municipal, que prèviament passa per una arqueta de registre d'abocaments juntament amb xarxa d'aigües industrials generats en la planta de depuració d'aigües.  
Les aigües pluvials són recollides per les cobertes de les naus industrials i conduïdes a través de baixants als patis de la instal·lació, les quals són canalitzades cap al col·lector de sanejament del polígon industrial.  
Quant als abocaments anuals, la instal·lació inicialment per a un tractament de 9.280 t/any realitzava un abocament d'aigües residuals de 6.250 m³/any i, després de l'ampliació sol·licitada, s'estima que per a la màxima capacitat de tractament de 42.520 t/any es produïsca un abocament d'aigües residuals de 27.438 m³/any (tenint en compte que els abocaments industrials fan 26.700 m³/any).  
L'òrgan ambiental disposa d'un informe emés l'11 de maig de 2018, per l'enginyer municipal de l'Ajuntament d'Alcàsser, per a la concessió de llicència ambiental (nau 28), en el qual s'indica que els abocaments a la xarxa de clavegueram municipal estan autoritzats al sol·licitant, sempre que es complisquen les condicions d'abocament de l'entitat metropolitana per al tractament de residus, a la qual es connecta el sanejament municipal.  
Per a l'ampliació sol·licitada no es disposa de pronunciament municipal quant a l'increment dels abocaments industrials que es pretén realitzar a la xarxa de sanejament.  
Respecte al programa de vigilància ambiental, la mercantil proposa el seguiment de les mesures protectores i correctores previstes en la fase de funcionament amb la realització dels controls i inspeccions reglamentaris aplicables, que inclourà el control de l'estat i neteja general de les instal·lacions, control de consum de recursos, seguiment dels residus gestionats i zones d'emmagatzematge i control i seguiment dels abocaments.  
  
Consideracions jurídiques  
1. El projecte està subjecte a avaluació d'impacte ambiental ordinària, d'acord amb l'article 7.1.c de la Llei 21/2013, de 9 de desembre, d'avaluació ambiental, en quedar inclòs en l'annex I, grup 8.a de la llei.  
  
2. L'expedient ha observat els tràmits previstos en la secció 1a, del capítol II, del títol 2 de la Llei 21/2013, de 9 de desembre, d'avaluació ambiental i en les altres disposicions que li són aplicables.  
  
3. L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional, de la Conselleria d'Agricultura, Desenvolupament Rural, Emergència Climàtica i Transició Ecològica atribueix a la Direcció General de Qualitat i Educació Ambiental, la competència sobre l'avaluació d'impacte ambiental de projectes.  
Per tot el que s'ha esmentat més amunt, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que exercisc, resolc:  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte d'autorització ambiental integrada d'una planta de tractament de residus industrials (perillosos i no perillosos), promogut per Ambeco Servicios Medioambientales, SL, situat en el polígon industrial l'Alter, carrer dels Gremis, núm. 28-28A, del terme municipal d'Alcàsser (València), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
  
1. Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure-hi altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Si els efluents obtinguts després del tractament dels residus líquids no obtenen la qualitat adequada per al seu abocament o són causa d'incompliment de les normes de qualitat ambiental del mitjà receptor, el promotor haurà d'executar les modificacions necessàries en la instal·lació de depuració a fi d'ajustar l'abocament a les característiques de la normativa vigent en la matèria, si és necessari, s'aplicaran les mesures correctores pertinents per a complir els límits establits i, en tot cas, es realitzaran les analítiques necessàries fins a constatar la qualitat exigida per a l'abocament.  
S'assegurarà la impermeabilitat i estanquitat dels depòsits d'aigües residuals industrials en la instal·lació. Es realitzarà un adequat manteniment de les basses d'acumulació, de manera que quede assegurada impermeabilitat i estanquitat d'aquesta al llarg del temps.  
4. Les accions incloses en el programa de vigilància i seguiment ambiental s'hauran de documentar, a l'efecte d'acreditar l'adopció i execució de les mesures preventives i correctores proposades, així com també la comprovació de la seua eficàcia. La documentació estarà a la disposició de les autoritats competents  
5. En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'hi ha començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que preveu l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, en el seu cas, procedisquen de la via administrativa i judicial davant l'acte pel qual s'autoritza el projecte.  
  
Tercer  
L'òrgan substantiu haurà de tindre en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, que fan referència tant al contingut de l'autorització com a la publicitat de la decisió.  
  
València, 19 de maig de 2022.- El director general de Qualitat i Educació Ambiental: Joan Piquer Huerga.»